«Անթռչուն երկինքը» եռալեզու (իսպաներեն, անգլերեն, ֆրանսերեն) գիրք է, որը տպագրվել է Բարսելոնայում. ասում են` հաջողված գիրք է: Համենայնդեպս, վաճառք կա աշխարհի տարբեր գրախանութների ցանցերում, շնորհանդեսներ են կազմակերպում, գովում, ինչը, անշուշտ, որևէ բանի համար թեև կարևոր է, բայց կապ չունի վաղվա գրվելիք տողիդ հետ. շնորհանդեսները նման են հարսանիքների, որտեղ բոլորը բաժակաճառ են ասում, գովում, մաղթում բարին, իսկ գիշերը մնում եք երկուսով. այստեղ մի ուրիշ ու շատ կարևոր բան պիտի տեղի ունենա, ու դա պիտի անես դու. այդպես էլ քո փոխարեն ոչ ոք չի գրելու վաղվա տողը. մնում ես դու ու տողդ: Այլ կերպ ասած` ռիզոմայի ֆենոմենը երբեք չի տեղավորվում գծային այս հարթության վրա, որտեղ գովեստները և շնորհանդեսները փակ ստրուկտուրայի էլեմենտներ են: